Imtella' Diċembru 19, 2021 Rapport: Antonia Micallef Presepju uniku fuq stil Barokk intrama fi knisja xempju tal-Barokkk f'Malta, il-Knisja tal-Ġiżwiti fil-Belt. Din l-istess knisja ilha għall-aħħar erba' xhur u nofs titmexxa minn fondazzjoni li qed tieħu b'serjetà r-restawr ta' dan il-post. Fl-aħħar ta' Lulju li għadda twaqqfet il-Fondazzjoni tal-Knisja tal-Ġiżwiti – kollaborazzjoni bejn l-istat u l-knisja – biex tingħata attenzjoni lil din il-ġawhra fl-istorja u fl-arti barokka fil-Belt. Dan il-pass ittieħed wara li fis-snin li għaddew sar restawr estensiv fuq il-binja tal-Università l-Antika u fuq barra tal-Knisja tal-Ġiżwiti. L-istat u l-knisja issa qed iħarsu lejn investiment qawwi fir-restawr fuq ġewwa ta' din il-knisja fejn insibu opri ta' arti minn artisti ta' fama li ħadmu f'Malta bħal Mattia Preti u Stefano Erardi tant li hi magħrufa bħala t-tieni l-aktar knisja importanti mill-aspett artistiku fil-Belt wara l-Kon-Katidral ta' San Ġwann. Dun Nicholas Doublet qal li l-Fondazzjoni trid li tagħmel mill-ġdid minn dan il-kumpless, ċentru ta' kultura nisranija fil-qalba tal-kapitali. "Twaqqaf bħala ċentru ta' kultura f'kull livell. Huwa post li ġab l-idjoma tal-Barokk ġewwa Malta. U għalhekk l-għan tagħna huwa li din it-tradizzjoni li tkompli noħolqu post li jagħti spazju għall-kultura Nisranija f'dak kollu li tagħmel din il-kultura." Żied li bħalissa x-xogħol qed jiffoka fuq ir-restawr tas-sagristija u taż-żewġ oratorji – wieħed iddedikat lill-Immakulta u l-ieħor lil Maria Assunta. Kif jitlesta x-xogħol fuq dawn l-ispazji li għandhom joħorġu fid-deher is-sbuħija tal-barokk u tal-arti tal-epoka tagħhom jibda r-restawr tal-knisja nnifisha. Dun Nicholas Doublet saħaq li l-għan tal-fondazzjoni mhux li tirrestawra l-bini biss. "Nerġgħu nirrestawraw l-integrità sħiħa tal-post, dak li hu mużika li nkitbet għal dan il-post, l-epoka barokka, il-liturġija." Żied li kull nhar ta' Ħadd tiġi ċċelebrata quddies bil-Latin skont il-forma tradizzjonali tar-rit Ruman bil-għan li tinżamm it-tradizzjoni. Għal dan il-Milied, il-Fondazzjoni stiednet lill-artsist Chris Ebejer biex jesebixxi fil-knisja presepju Barokk li għandu fil-kollezzjoni privata tiegħu. Ebejer li dam mal-erba' snin jaħdem fuq dan il-presepju spjega li presepju Barokk hu distint minn presepji tradizzjonali għax fih ċertu lussu u eleganza. "Il-figuri huma kollha skolpiti fit-terracotta u mbagħad ġew impittrin u ndurati bi 23.5 carat gold biex joħloq ambjent ta' lussu li wieħed kien isib f'palazzi Barokki tas-sekli 18 u 17 fil-palazzi aristokratiċi." Qal li x-xena kollha hija miġbura f'niċċa parzjalment antika u li ġiet modifikata u mżejjna mill-ġdid u mpoġġija fuq ventartal tas-seklu 18 li wkoll huwa modifikat b'dekorazzjoni fuq stil mis-seklu 17. Spjega li l-parti ċentrali tal-ventartal hija illużjoni ta' damask li fil-verità hu impitter. Il-presepju se jibqa' esebit fil-Knisja tal-Ġiżwiti sas-6 ta' Jannar.